ג'ייסון סטיית'האם

**ג'ייסון סטיית'האם** (באנגלית: **Jason Statham**; נולד ב-26 ביולי 1967) הוא שחקן קולנוע, מפיק סרטים ובעברו דוגמן וצוללן אנגלי. הוא ידוע בעיקר בשל סרטי המותחן-פעולה שלו וגילום דמויות קשוחות, חסרות תקנה ונוכלים. לכל אורך הקריירה שלו, סטיית'האם מבצע את מרבית הפעלולים והקרבות בסרטיו בעצמו. עד 2024, קריירת המשחק שלו הניבה מעל 6 מיליארד דולר ממכירת כרטיסים מה שהופך אותו לשחקן מוביל בתעשייה, העונה להגדרה "Bankable Star" ; כלומר - עצם הופעתו בסרט גורמת להצלחה אוטומטית מבחינת הכנסות.

סטיית'האם התאמן באמנויות לחימה שונות בצעירותו תוך כדי עבודה בדוכני שוק מקומיים. צוללן וכדורגלן מושבע; היה חבר בנבחרת הצלילה הלאומית של אנגליה למשך עשור ואף ייצג את מדינתו במשחקי חבר העמים הבריטי בשנת 1990. זמן קצר לאחר מכן הוצע לו לדגמן ל־טימברלנד, טומי הילפיגר, לוי שטראוס ושות' בקמפיינים שונים.

הרקע שלו הִשְׁרָה את ליהוקו לסרטי הפשע של גאי ריצ'י - "לוק, סטוק ושני קנים מעשנים" (1998) ו"סנאץ'" (2000). ההצלחה המסחרית של הסרטים הובילה אותו לככב כפרנק מרטין בטרילוגיית המשלח (2002–2008). לאחר ששיחק בסרטי מותחן ופעולה כגון "הג'וב האיטלקי" (2003), "קראנק" (2006), "מרוץ קטלני" (2008), "יחידת עלית" (2011) ו-"המכונאי 2: התחייה" (2016) ביסס את עצמו כשחקן מוביל בהוליווד. הוא מצא הצלחה מסחרית נוספת בסדרת הסרטים בלתי נשכחים ובסדרת מהיר ועצבני, בה הוא מופיע במספר סרטים ובספין אוף משנת 2019 "הובס ושואו".

## שנותיו הראשונות
סטיית'האם נולד בעייריה שיירברוק במחוז דרבישייר שבאנגליה ואף העביר חלק מצעירותו בגרייט ירמות' שבמחוז נורפוק. הוא גדל לצד הכדורגלן ויני ג'ונס (שלימים יופיע עימו על המסך) ושיחק בקבוצת הכדורגל של בית ספרו למספר שנים. נוסף על כך, היה חבר בנבחרת הלאומית של אנגליה בקפיצה למים למשך קצת יותר מעשור, במהלך התקופה הזאת אף ניסה להתקבל פעמיים למשחקים האולימפיים אך ללא הצלחה. שיא הישגיו בתחום הגיע בשנת 1992 כאשר סיים במקום ה-12 באליפות העולם. באותם ימים היה עובד כסוחר רחוב למחייתו, דבר אותו היה עושה עוד מימיו כנער לצד אביו.

כשראה שלא יוכל להפוך את התחביב למקצוע, החל ללמוד אומניות לחימה שונות בתקווה להיות פעלולן. זמן קצר אחר כך אותר על ידי סוכנות הכישרונות "Sports Promotions" ופתח בקריירת דוגמנות. הוא החל את דרכו בדוגמנות לבגדי ספורט, ובהמשך הדרך אף דגמן עבור טימברלנד, טומי הילפיגר, לוי שטראוס ושות'. הוא הופיע בארבעה וידאו קליפים לשירים "Comin' On Strong" של להקת The Shamen  ב-1993, "Run To The Sun" על ידי אירייז'ר ב-1994, "Dream a Little Dream of Me" של The Beautiful South  ב-1995 ו-"To The Sea" של Yello  ב-1997. נוסף על כך, הופיע במספר פרסומות בטלוויזיה הבריטית עד לפריצתו לתעשיית הסרטים של הוליווד.

## קריירה
### תחילת הקריירה (1998–2010)
קריירת המשחק של סטיית'האם החלה כאשר דגמן עבור חברת הלבשה בריטית בשם French Connection. אחד הבעלים בחברה היה מושקע בסרט שעתיד לצאת - "לוק, סטוק, ושני קנים מעשנים" בבימויו של גיא ריצ'י ויצר את ההכרות בינו לבין סטיית'האם. ריצ'י, לאחר שלמד על עברו של סטיית'האם והיה צריך למלא תפקיד של אמן הונאה מהרחוב, ליהק אותו לדמות 'בייקון' בסרט שזכה להצלחה גדולה, וסלל עבורו את דרכו הקולנועית. שיתוף הפעולה וסרטו השני בכלל עם ריצ'י הגיע בשנת 2000 כ-"סנאץ'". בראיון מ-2015 חשף כי עבור השתתפותו בסרט קיבל כ-15,000 ליש"ט, כפי שלוש מתפקידו הראשון. בזכות הצלחתם המסחרית סטיית'האם עשה את צעדיו הראשונים בתעשיית הסרטים של הוליווד והופיע בשני סרטי מדע בדיוני ופעולה נוספים ב-2001: "רוחות מארס" ו-"האחד"; זאת בנוסף לשני סרטים נוספים שצולמו מחוץ לארצות הברית באותה התקופה אך אינם זכו לתהודה משמעותית שבהם שיחק בתפקידי מפתח, "Turn It Up" לצידו של ג'ה רול ו-"משחק מכור" בכיכובו של ויני ג'ונס.
ממוזער|287x287px|סטיית'האם ב-2007
בהמשך הוצעו לסטיית'האם תפקידים רבים ובשנת 2002 נבחר לתפקיד הראשי בסרט הפעולה "המשלח" כפרנק מרטין, בו ביצע את מרבית הפעלולים בעצמו. הסרט הוליד שני סרטי המשך - "המשלח 2" (2005) ו-"המשלח 3" (2008); וסדרת הסרטים הפכה לאחד מסימני ההיכר המזוהים עם סטיית'האם. במהלך תקופה זו אף שיחק תפקידי משנה ב-"הג'וב האיטלקי" (2003), "סלולר" (2004) ו-"לונדון" (2005).

בשנת 2005 לוהק שוב על ידי גאי ריצ'י, הפעם לתפקיד הראשי, בסרט "אקדח"; שלא צלח בקופות ובקרב המבקרים. באותה השנה אף כיכב במותחן הפשע "תאוריית הכאוס" לצידו של ווסלי סנייפס, כשהסרט לא מצליח להתרומם בקופות וזוכה לביקורות מעורבות.

בשנת 2006, נבחר לככב בסרט הפעולה-קומדיה "קראנק" כ-צ'ב צ'ליוס, דמות אשר תהפוך גם היא לאייקונית ומזוהה עם סטיית'האם. הסרט זכה להמשך ישיר בשנת 2009 כ-"קראנק: מתח גבוה" ושניהם נחשבו להצלחה מבחינת מסחרית. באותן השנים אף שיחק בתפקידים ראשיים בסרטים "מחסל פראי" (2007), "הג'וב הבריטי" (2008), "מרוץ קטלני" (2008) ו-"בשם המלך: אגדת המצור" (2008) לצידם של ג'ט לי, ספרון בורוז, טייריס גיבסון, רון פרלמן ואחרים (בהתאמה), אשר כולם מלבד האחרון נחשבו כהצלחה מסחרית.

ב-2010 שיחק לצד סילבסטר סטאלון, דולף לונדגרן ואחרים בסרט בלתי נשכחים כ-לי כריסמס, יוצא יחידת ה-SAS הבריטית ומומחה בלחימה עם סכינים. הסרט היה להצלחה מסחרית וגרף 274 מיליון דולר בקופות ברחבי העולם. באותה השנה אף גילם את תפקיד הנבל בסרט "13" לצידם של מיקי רורק, סם ריילי, 50 סנט ואחרים.

### התרחבות מסחרית (2011–2015)
[ימין|ממוזער|378x378px|סטיית'האם ב[בסיס חיל האוויר אדוארדס עם שחקני "יחידת עילית" ב-2011]]
לסרטו הראשון ב-2011, כיכב סטיית'האם ב-"המכונאי", שהיה רימייק לסרט בכיכובו של צ'ארלס ברונסון מ-1972. העיתון הבריטי הדיילי טלגרף הכתיר את סטיית'האם כ-"היצוא הטוב ביותר שלנו לסרטי פעולה לעד, בריון עסקי עם נשמה של ג'נטלמן" כתגובה לסרט. באותה השנה אף חזר לקולנוע הבריטי בדרמה המשטרתית "בליץ'" שקיבל ביקורות מעורבות. סרט שלישי בו שיחק תפקיד ראשי באותה השנה היה "יחידת עילית"; בו שיחק תפקיד של מתנקש שחוזר מפרישה בשביל להציל חבר עבר, המגולם על ידי רוברט דה נירו. הסרט מבוסס על הרומן של ראנולף פינז, "אנשי הנוצה" , אשר גרם למחלוקת עם טענותיו של הסופר לסיפורים אמיתיים.

בשנת 2012 כיכב בסרט "קוד שמור" בבימויו של התסריטאי הישראלי-אמריקאי בועז יכין. באותה השנה גם השתתף בסרט ההמשך בלתי נשכחים 2 וחזר לדמות שוב ב-בלתי נשכחים 3 (2014) כשהאחרון מצליח פחות בקרב המבקרים ובקופות.

בסצנת הסיום של מהיר ועצבני 6 (2013) נכנס לדמות של דקארד שואו שתלווה אותו בהמשך הקריירה, בין היתר כ-הנבל הראשי במהיר ועצבני 7 (2015). באותן השנים המשיך לבסס את מעמדו כשחקן מוביל בתעשייה ולככב בסרטי מותחן פעולה לצד כוכבים נודעים כגון ג'ניפר לופז ב-"פארקר" (2013) ו-ג'יימס פרנקו ("בחזית", 2013) כשהם מצליחים לשבור בקופות את עלויות ההפקה, כאשר "גאולה" (2013) ו-"קלף חזק" (2015) נכשלים. לצד זאת, בשנת 2015 פרץ מהסוגה האופיינית לו וכיכב בסרט הפעולה-קומדיה "מרגלת" יחד עם מליסה מקארתי שהיה להצלחה מסחרית, וקיבל שבחים מהמבקרים. בראיון למגזין "Vulture" באותה השנה, חשף כי דחה הצעה לשלושה סרטי אתחול (Reboot) חדשים של המשלח עקב אי ראיית התסריט לפני החתימה ושכר נמוך.

### ככוכב מוביל (2016–הווה)
עם הגעת שנות ה-20 והעשור השלישי לקריירה שלו, יצליח סטיית'האם לבסס את עצמו כשחקן מוביל בתעשייה. ב-2016 שב לגלם את דמותו של ארתור בישופ ב-"המכונאי 2: תחייה" כשג'סיקה אלבה מופיעה לצידו בתפקיד משני; הסרט יהיה להצלחה המסחרית הכי גדולה עבור סטיית'האם כסרט עצמאי, ויצליח לשבור את השיא הקודם של "המשלח 3" עם 125 מיליון דולר בקופות (לעומת 109 מיליון דולר).

בפברואר 2017 כיכב לצידה של גל גדות בפרסומת הסופרבול LI באורך של כחצי דקה, עבור חברת וויקס הישראלית. באותה השנה חזר למסך ב-"מהיר ועצבני 8" שהיה להצלחה מסחרית וגרף למעלה ממיליארד דולר בקופות; הסרט היה לשלישי הכי מכניס ב-2017 ול-11 המכניס ביותר בכל הזמנים (באותה תקופה). הביקורות היו מעורבות, אך סטיית'האם זכה לשבחים על תפקודו בסרט והכימיה עם שאר השחקנים; זה הוביל להולדת הספין אוף "הובס ושואו" בשנת 2019 לצידו של דוויין "דה רוק" ג'ונסון כשחקן מרכזי. הסרט היה להצלחה והיה ל-11 המכניס ביותר באותה עם למעל 750 מיליון דולר בקופות.

בשנת 2018 כיכב בסרט המדע בדיוני "אימה במצולות" כצוללן ג'ונאס טיילור. כחלק מההכנות לסרט שחה סטיית'האם עם כרישים שוריים בפיג'י. הסרט גרף קרוב ל-530 מיליון דולר בקופות והפך לסרט השיתופי האמריקאי-סיני המצולח ביותר בכל הזמנים. הוא יחזור לדמות 5 שנים לאחר מכן בסרט ההמשך "אימה במצולות: התהום" (2023), אשר יהיה להצלחה מבחינת הכנסה, אם כי פחותה לעומת הראשון; אך לכישלון חריג מבחינה ביקורתית. באותן השנים יחזור לככב בשני סרטי מותחן-פעולה נוספים בבימויו של גאי ריצ'י; "שומר טינה" (2021) ו-"מבצע פורצ'ן: תרגיל מלחמה" (2023), זאת בנוסף על הופעתו המחודשת ב"מהיר ועצבני 10" (2023) וב-"בלתי נשכחים 4" (2023) כשבאחרון החליף את סילבסטר סטאלון בתפקיד המוביל לאור התנצחותו עם ההפקה; הסרט נחשב לכישלון קופתי כשהוא מכניס 50 מיליון דולר מול תקציב של 100 מיליון.

בשנת 2024, כיכב סטיית'האם ב-"הכוורן" כחלק משיתוף הפעולה הראשון עם הבמאי דייוויד אייר. הסרט יהיה למוצלח ביותר בקריירת היחיד של סטיית'האם ויגרוף כ-160 מיליון דולר בקופות למול תקציב של 40 מיליון בלבד, עם שבירת השיא הקודם של "המכונאי 2" וציפייה לסרט ההמשך ב-2026. זה יוביל להתאחדותם של השניים שוב ב-2025 ב-"סוגר פינות", שגם יהיה להצלחה קופתית.

## כדמות ציבורית
תחקיר עיתונאי שבוצע על ידי הגרדיאן הבריטי ציין את תרומתו לתעשייה וכינה אותו "נישה קולנועית". באותו תחקיר נכתב: "אתה יודע מה אתה מקבל עם ג'ייסון סטיית'האם, הוא ירביץ לאנשים, הוא ירסק מכוניות והוא יעשה מבטא אמריקאי לא משכנע". ההשפעה של סטיית'האם על תעשיית סרטי המותחן-פעולה נראתה כהחלפה מכוכבים כמו ארנולד שוורצנגר, סילבסטר סטאלון וז'אן-קלוד ואן דאם שהיו להיט בעיקר בשנות ה-80. סטיית'האם עצמו ציין את סילבסטר סטלון, ברוס לי, פול ניומן, סטיב מקווין וקלינט איסטווד כמקור השראה לסרטיו.

ביולי 2019 פרסם סרטון כחלק מאתגר אינטרנטי שבו הוא מצליח לפתוח פקק של בקבוק קטן מבלי להזיזו בעזרת בעיטה בלבד. הסרטון הפך ויראלי והאתגר זכה למספר חיקויים במסגרת הבחירות לכנסת ה-22 על ידי אהוד ברק ויאיר לפיד.

ככלל, סטיית'האם לא מתבטא פוליטית; העיתונאית ג'ודי מוזס אף אישרה כי מעולם לא התבטא פומבית על טבח שבעה באוקטובר, וזאת לאחר שמועות מנוגדות שהופצו ברשתות.

## חיים אישיים
סטיית'האם היה בזוגיות עם הדוגמנית והשחקנית האנגלייה קלי ברוק במשך 7 שנים, ולאחר מכן עם סופי מונק , שחקנית וזמרת אוסטרלית למשך קצת יותר משנה. מספטמבר 2006 עד תחילת 2010 היה בזוגיות עם דוגמנית ישראלית-אמריקאית בשם אלכס זוסמן. מאז אפריל 2010 הוא בזוגיות עם הדוגמנית הבריטית רוזי הנטינגטון-וייטלי. ב-10 בינואר 2016 חשפו כי התארסו. ביוני 2017 נולד בנם ובפברואר 2022 נולדה בתם.

סטיית'האם מתגורר בבוורלי הילס, קליפורניה. הוא מעביר את הזמן הפנוי שלו בגלישת אופנוע ים, טיפוס סלעים וגלישת רוח.

כאשר עבד בסט בווארנה, בולגריה, עבור "בלתי נשכחים 3", נפל סטיית'האם יחד עם משאית לתוך הים השחור עקב כשל בבלמים.

כשהתראיין עבור המגזין ואניטי פייר טען כי יש לתת לפעלולנים את הקטגוריה שלהם באוסקר. ג'ייסון טען ש"מדלגים עליהם" ו"אף אחד לא נותן להם שום קרדיט".

## פילמוגרפיה
### סרטים

## קישורים חיצוניים

* 

## הערות שוליים

קטגוריה:שחקני קולנוע וטלוויזיה אנגלים
קטגוריה:דוגמנים בריטים
קטגוריה:אמני לחימה בקולנוע
קטגוריה:אנגלים שנולדו ב-1967